Az Akadémia nem határolódik el | Magyar Idők	Az Akadémia nem határolódik el | Magyar Idők
A cikk emailben történő elküldéséhez kattintson ide, vagy másolja le és küldje el ezt a linket: https://www.magyaridok.hu/belfold/az-akademia-nem-hatarolodik-el-3857237/
2019. január 17. csütörtök 05:55 2019. 01. 17. 09:13
A tárca szerint minden szükséges forrás az intézmény rendelkezésére áll
Több kormánytagot támadt indulatosan a HVG lapjain a Magyar Tudományos Akadémia egyik főmunkatársa, az intézmény mégsem határolódik el tőle – derül ki az Akadémia lapunknak küldött válaszából. Közben az Innovációs és Technológiai Minisztérium hangsúlyozta: minden szükséges forrás az MTA rendelkezésére áll, hogy biztosítsa a kutatóhálózat működését az átvilágítás lezárásáig.
A Magyar Tudományos Akadémia (MTA) tiszteletben tartja a véleménynyilvánítás szabadságát, s köztestületi tagjai, kutatói bármiről és bármikor elmondhatják magánvéleményüket – válaszolta lapunknak arra kérdésére az Akadémia titkársága, hogy a tudományos testület elnöke nem tartja-e direkt politizálásnak, hogy Gyarmathy Éva tudományos főmunkatársuk több kormánytagot indulatosan támadó cikket közölt az egyik ellenzéki lapban. Közleményükben cáfolták azt az értesülésünket, hogy az MTA legutóbbi közgyűlésén többen Palkovics Lászlónak, az innovációs és technológiai tárca miniszteri tisztségét betöltő akadémikusnak az Akadémiáról történő kizárását, eltávolítását követelték.
– Az értesülésük nem helytálló. A szó szerinti jegyzőkönyv szerint egy akadémikusi kérdés hangzott el, amely a következő volt: „Kérdésem az, hogy az MTA-nak van-e valamilyen módja arra, hogy egy akadémikus Akadémiát gyengítő tevékenységét valamilyen módon bírálja, szankcionálja, megítélhesse nyilvánosan?” – írták. Hozzátették: a kérdésre Lovász László, az MTA elnöke válaszolt, és elmondta: ennek nagyon ellene lenne, és szerinte ez méltatlan lenne az Akadémiához.
Az Akadémia keddi közleményében rendkívül szoros menetrendűnek nevezte a kutatóintézet-hálózatuk átvilágításának március 31-i határidejét. Azt is hangoztatták, hogy az MTA kutatóközpontjainak és -intézeteinek finanszírozása nem megoldott, s ez „egyre fokozódó bizonytalanságot és egyre gyakrabban napi problémákat okoz a kutatóintézetek működésében”.
Tudatos a kormányellenes hangulatkeltés az MTA-ban
Ezzel szemben az Innovációs és Technológiai Minisztérium (ITM) keddi kommünikéjében azt hangsúlyozta, hogy minden szükséges forrás és eszköz az MTA rendelkezésére áll ahhoz, hogy biztosítsa az akadémiai kutatóhálózat működését a folyamatban lévő átvilágítás lezárá­sáig.
A közlemény szerint az érintett kutatóintézetek idei évre tervezett bevétele a költségvetési törvény értelmében 37,2 milliárd forint, ebből az ITM költségvetésében biztosított összeg mintegy húszmilliárd forint. A tárcánál lévő keret terhére történik az illetmények finanszírozása havi részletekben előre. Az ITM és az MTA között tavaly megszületett megállapodások alapján a tárca a havi illetményfizetés fedezetén túl már több mint 8,6 milliárd forintot biztosított az idei feladatok ellátására.
Az MTA gazdálkodására vonatkozó jogszabályi előírások lehetőséget adnak arra is, hogy az Akadémia igénybe vegye az előző években biztosított, de fel nem használt forrásokat.
„Az MTA tehát minden törvényes eszközzel rendelkezik ahhoz, hogy akár az idei költségvetése terhére, akár maradványából forrásokat megelőlegezzen, átcsoportosítson, feladatokat átmenetileg vagy tartósan finanszírozzon” – olvasható a közleményben, amely szerint „minden ezzel ellenkező híresztelés a tények nem megfe­lelő ismeretéről, az azokat terjesztő hozzá nem értéséről vagy ártó szándékáról tanúskodik”. Hangsúlyozzák: az ITM a hazai kutatás-fejlesztési és innovációs rendszer megújítására, hatékonyságának növelésére törekszik.
Még decemberben számoltunk be arról, hogy többtucatnyi ember próbál kormányellenes hangulatot kelteni a Magyar Tudományos Akadémián, azt hangoztatva, hogy el akarják venni a testület forrásait. Megbízható forrásunk akkor arról számolt be: az MTA- közgyűlésen félreértések és tudatos félreértelmezések nyomán alakult ki az a félelem, hogy a kormányzat háttérbe akarja szorítani az alapkutatást és csökkenteni próbálja egy tudományos testület autonómiáját. Egyébként a tudományos kutatás finanszírozása különböző modellek alapján működik az egyes országokban.
Címkék: Gyarmathy ÉvaITMMTAPalkovics László